Пачатак камплектавання калекцыі адносіцца да канца 1950-х гг., калі ў музеі пачалі праводзіцца экспедыцыі з мэтай збору экспанатаў па тэрыторыі Беларусі. Трэба адзначыць, што калекцыя "Каштоўныя металы і камяні" ўключае ў сябе нумізматычны збор, фалерыстыку, рэчы побыту, прадметы дэкаратыўна-ўжытковага мастацтва, а таксама зброю, якія выкананы са срэбра ці золата. Храналагічныя рамкі калекцыі вельмі шырокія: ад археалагічных помнікаў ІІІ ст. н.э. да памятных манет Нацыянальнага банка Рэспублікі Беларусь пачатку ХХІ ст. Самае першае паступленне калекцыі – віты бранзалет з зааморфнымі канцамі XII ст. з раскопак Мінскага Замчышча, якія праводзіліся ў 1967 г.